Dogter kom op bejaarde ouers se liggame afPikkie en Rina Stassen, albei in hul 70s, se liggame is Maandagoggend deur hul dogter by hul huis in Glen Marais in Kempton Park, Gauteng, aangetref. Kapt. Jethro Mtshali, ŉ woordvoerder van die Kempton Park-polisiestasie, het aan Maroela Media bevestig die polisie het omstreeks 07:20 ŉ oproep van die egpaar se dogter, Karin, ontvang. Hy het gesê dit is in die stadium nie duidelik wanneer die aanval plaasgevind het nie, of hoeveel verdagtes by die voorval betrokke was nie. “Die dogter het vanoggend die hek by die egpaar se huis oop aangetref. Toe sy gaan ondersoek instel het, het sy haar pa se liggaam in die motorhuis gevind. Hy is verskeie kere met ŉ skerp voorwerp gesteek en sy hande was vasgebind,” het Mtshali gesê. Die dogter het haar ma se liggaam in die slaapkamer aangetref. Haar hande was ook vasgebind en haar mond toegeplak. Volgens Mtshali is dit nog nie bekend hoe sy gesterf het nie. “Haar liggaam was met bloed bevlek, maar dit wil voorkom asof sy verwurg is,” het hy gesê. Die hele huis is geplunder en die verdagtes het met die egpaar se wit BMW gevlug. Mtshali het gesê niemand is nog in verband met die voorval in hegtenis geneem nie. Die polisie ondersoek ŉ saak van huisbraak en moord. Die polisie versoek enigiemand wat inligting oor die voorval het om hulle ta skakel by 08600 10111.